KOMMISSIONENS GENNEMFØRELSESAFGØRELSE
af 7. februar 2012
om EU-tilskud til aktioner af hastende karakter til bekæmpelse af smitsomt blæreudslæt hos svin i Italien og klassisk svinepest i Litauen i 2011
(meddelt under nummer K(2012) 577)
(Kun den italienske og den litauiske udgave er autentiske)
(2012/72/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 3, og
ud fra følgende betragtninger:
(1)
Smitsomt blæreudslæt hos svin er en infektiøs virussygdom hos svin, som forårsager forstyrrelser i samhandelen og eksporten til tredjelande.
(2)
Klassisk svinepest er en infektiøs virussygdom hos svin og vildsvin, som forårsager forstyrrelser i samhandelen inden for EU og eksporten til tredjelande.
(3)
I tilfælde af et udbrud af smitsomt blæreudslæt hos svin er der en risiko for, at sygdomsagensen spreder sig til andre svinebedrifter i den pågældende medlemsstat, men også til andre medlemsstater og tredjelande via handel med levende svin eller produkter heraf.
(4)
I tilfælde af et udbrud af klassisk svinepest er der en risiko for, at sygdomsagensen spreder sig til andre svinebedrifter i den pågældende medlemsstat, men også til andre medlemsstater og tredjelande via handel med levende svin, produkter heraf, sæd, æg og embryoner.
(5)
Ved Rådets direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin (2) er der fastlagt foranstaltninger, som i tilfælde af et udbrud straks skal anvendes af medlemsstaterne for at forhindre yderligere spredning af virusset.
(6)
Ved Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest (3) er der fastsat foranstaltninger, som i tilfælde af et udbrud straks skal anvendes af medlemsstaterne for at forhindre yderligere spredning af virusset.
(7)
Ved beslutning 2009/470/EF er der fastsat procedurer vedrørende EU-tilskud til specifikke veterinærforanstaltninger, herunder aktioner af hastende karakter. I henhold til artikel 3, stk. 2, i nævnte beslutning kan medlemsstaterne få tilskud til dækning af udgifterne i forbindelse med visse foranstaltninger til udryddelse af overførbare sygdomme, der er anført i artikel 3, stk. 1.
(8)
Ved artikel 3, stk. 6, første led, i beslutning 2009/470/EF er der fastsat bestemmelser om, hvor stor en andel af medlemsstaternes udgifter der kan dækkes af EU-tilskuddet.
(9)
Udbetaling af EU-tilskud til aktioner af hastende karakter til udryddelse af overførbare sygdomme opført i artikel 3, stk. 1, finder sted efter reglerne i Kommissionens forordning (EF) nr. 349/2005 af 28. februar 2005 om reglerne om fællesskabsfinansiering af aktioner af hastende karakter og bekæmpelse af visse sygdomme hos dyr som omhandlet i Rådets beslutning 90/424/EØF (4).
(10)
Der var udbrud af smitsomt blæreudslæt hos svin i Italien i 2011. De italienske myndigheder underrettede via Den Stående Komité for Fødevarekæden og Dyresundhed Kommissionen og de øvrige medlemsstater om de foranstaltninger, der er truffet i overensstemmelse med EU-lovgivningen om anmeldelse og udryddelse af sygdommen og resultaterne heraf.
(11)
Der var udbrud af klassisk svinepest i Litauen i 2011. De litauiske myndigheder underrettede via Den Stående Komité for Fødevarekæden og Dyresundhed Kommissionen og de øvrige medlemsstater om de foranstaltninger, der er truffet i overensstemmelse med EU-lovgivningen om anmeldelse og udryddelse af sygdommen og resultaterne heraf.
(12)
De italienske og litauiske myndigheder har derfor opfyldt deres tekniske og administrative forpligtelser vedrørende de foranstaltninger, der er omhandlet i artikel 3, stk. 2, i beslutning 2009/470/EF og artikel 6 i forordning (EF) nr. 349/2005.
(13)
Størrelsen af EU-tilskuddet kan ikke fastlægges nøjagtigt på dette stadium, idet de foreliggende oplysninger om udgifterne til godtgørelser og om de operationelle omkostninger er estimater. På grund af størrelsen af de beløb, der er tale om, bør der fastsættes en første rate til Litauen.
(14)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
EU-tilskud til Italien
1. Der ydes EU-tilskud til Italien til delvis dækning af landets udgifter til foranstaltninger i medfør af artikel 3, stk. 2 og 6, i beslutning 2009/470/EF til bekæmpelse af smitsomt blæreudslæt hos svin i Italien i 2011.
2. Størrelsen af det i stk. 1 omhandlede EU-tilskud fastsættes ved en senere afgørelse, som vil blive vedtaget efter proceduren i artikel 40, stk. 2, i beslutning 2009/470/EF.
Artikel 2
EU-tilskud til Litauen
1. Der ydes EU-tilskud til Litauen til delvis dækning af landets udgifter til foranstaltninger i medfør af artikel 3, stk. 2 og 6, i beslutning 2009/470/EF til bekæmpelse af klassisk svinepest i Litauen i 2011.
2. Størrelsen af det i stk. 1 omhandlede EU-tilskud fastsættes ved en senere afgørelse, som vil blive vedtaget efter proceduren i artikel 40, stk. 2, i beslutning 2009/470/EF.
Artikel 3
Betaling
Der udbetales en første rate på 700 000,00 EUR til Litauen som en del af EU-tilskuddet, jf. artikel 2, stk. 1.
Artikel 4
Adressater
Denne afgørelse er rettet til Den Italienske Republik og Republikken Litauen.
Udfærdiget i Bruxelles, den 7. februar 2012.